લોભી હોય ત્યાં ધુતારા ભૂખે ના મરે, એ કહેવત પણ ઘણી જૂની થઈ. ધૃતિ શબ્દ ફરતો-ફરતો અંગ્રેજીમાં અંતે છેક તેરમી સદી આજુબાજુ ‘ફ્રોડ’ બને છે. મનુષ્યને ફ્રોડ સાથે ઘણો જૂનો નાતો. બેંક શબ્દ પછી આવ્યો. ઘણા તો કહેશે કે ફ્રોડ હતું એટલે જ બેંકો આવી. શ્રોફ કે ધીરધારની પેઢીના કારનામા યાદ કરીએ તો એ સાચું લાગે. ફ્રોડની માયાજાળ જ એવી છે કે લાંબું વિચારો ‘ને ઊંડું જાણો એટલે એમ થાય કે મનુષ્ય મૂળે સામાજિક કે રાજકીય નહીં, ફ્રોડ છે. ખોટું કરવાની વૃત્તિવાળો છે અને આ કલ્પના વેદનામાંથી આવે કે કોઈના અંગત સ્વપ્નમાંથી, ‘આપણે ત્યાં’ આવું બહુ થાય છે ‘ને અહીં આવા ચીટર બૌ ભર્યા છે એવું નિવેદનિયું તારણ ઊભરાય, પણ એવું નથી. ફ્રોડની નજરમાં ભલે ભેદભાવ હશે, મનુષ્યની ફ્રોડ તરફ જોવાની નજરમાં એવા ભૂગોળ આધારિત ભેદભાવ નથી.